Fazekas Szuper GP-t nyert Madridban
A szombat éjszakába nyúló madridi atlétikai Szuper Grand Prix-versenyen Fazekas Róbert nyerte a diszkoszvetést. Európa-bajnokunk 68,08 méteres eredménnyel gyõzött. Varga Roland az 5., Máté Gábor a 6. helyen végzett. Férfi súlylökésben Bíber Zsolt 7., a nõknél 1500 méteren Varga Judit 7.,  gerelyhajításban Szabó Nikolett 8., távolugrásban Miklós Éva 8., Vaszi Tünde 10. lett.
Az atlétikai Szuper Grand Prix-sorozat (ez egy szinttel van a Golden League alatt) hatodik, madridi állomásán nyolc magyar versenyzõ vett részt, s amint arra számítani lehetett, a diszkoszvetõ Fazekas Róbert szerepelt a legjobban. A Haladás VSE Európa-bajnok és vb-ezüstérmes dobója napra pontosan egy héttel azután, hogy a debreceni magyar bajnokságon tõle szokatlanul szerény, 64,76 méteres eredménnyel Kõvágó Zoltán mögött csak második lett, a spanyol fõvárosban már jónak mondható, 68,08 méterrel megnyerte a számot. Gyõzelméért 6000 eurót kapott.

Nagy ellenfele, az olimpiai és világbajnok Alekna neve szerepelt ugyan az elõzetes rajtlistán, de a litvánok kiválósága végül nem jött el Madridba. Fazekas mögött a spanyol Pestano (65,93 m) végezett a második, az észt Tammert (63,68 m) a harmadik helyen. Az indulók között volt Varga Roland és Máté Gábor is, elõbbi 61,98-cal az 5., utóbbi 59,68-cal a 6. helyen zárt - s a métereket és a centiket tekintve ezek bizony meglehetõsen halovány produkciók...

Férfi súlylökésben Bíber Zsolt elfogadható, 19,96 méteres eredménnyel 7. lett, a számot az amerikai Nelson 21,25-tel nyerte. Nõi 1500-on Varga Judit 4:06,47 perces idõvel szintén a 7. helyen végzett, gyõzött a lengyel Jankowska, 4:04,38-cal.

Gerelyhajításban Szabó Nikolett csupán 57,50 méteres dobással rukkolt ki, ami a 8. helyre volt elegendõ, itt a kubai Menéndez kiváló 67,87-tel bizonyult a legjobbnak. Nõi távolugróink sem remekeltek, Miklós Éva 630 cm-rel a 8., az Eb-bronzérmes Vaszi Tünde 625-tel 10. lett, miközben a gyõztes ausztrál Thompson 680-ig jutott.

A versenyen férfi 800 méteren a kenyai Bungei a világ idei legjobb eredményével, 1:43,72 perces idõvel gyõzött. Nõi rúdugrásban a világcsúcsot 488 centiméterrel tartó orosz Feofanova 480-ig minden magasságot elsõre teljesített, majd 490-re emeltetett, de ez már kifogott rajta.

Fábik Tibor

[origo]

Elõzõ

-   1
-   2
-   3

Következõ